Kadúc, Miroslav, poslanec NR SR (2015-02-04):
Ďakujem, pani predsedajúca. Vážené kolegyne, kolegovia, prichádzam s ďalším návrhom, ktorý podľa môjho názoru opäť je bez akéhokoľvek politika, politikum, teda neobsahuje v sebe žiadne nejaké politické nátlaky. Skôr ide o reálnu pomoc ľuďom, ktorí sú postihnutí tým, že niekto si dovolí spreneveriť ich peniaze. Pretože dnes existuje legálny spôsob, ako spreneveríte peniaze bez toho, aby ste boli za tento skutok postihnutí. Tento návrh vychádza z podnetu, ktorý som dostal ja a pani Horváthová od občana, s ktorým som sa ja stretol už predtým vo svojej právnej praxi. Spočíva hlavne v tom, že dnes trestný čin sprenevery môže, alebo zahŕňa, jeho objektom je hlavne vec. Nie je to iná majetková hodnota. Pokúsim sa to vysvetliť. Vecou je v zásade hnuteľná vec, zjednodušene. Aj peniaze sú vec. Ale v prípade, ak tieto peniaze uložíte na účet, z veci sa stane iná majetková hodnota. Mám tu so sebou celý ten prípad, ktorý sa vám pokúsim v krátkosti predstaviť, kedy stala sa situácia, že občan dal peniaze, poskytol peniaze druhej osobe. Táto osoba sa zmluvne zaviazala tieto peniaze nijakým spôsobom nepoužiť, avšak táto osoba ich použila proti alebo v rozpore s dohodou a peniaze vložila na účet a my nevieme, čo sa s tými peniazmi dialo, dokonca, podľa mojich vedomostí, aj ich používala, tak občan sa obrátil na súd. Civilné konanie stále prebieha, ale zároveň, keďže išlo o 10-tis. euro, nešlo o malú sumu, podala trestné oznámenie za spreneveru. V prvom kole, resp. vyšetrovateľ odmietol toto trestné oznámenie, pretože nenachádzal, nenachádzal úmysel. Nenachádzal subjektívny znak trestného činu, tak bolo podané, bola podaná sťažnosť v zákonnej trojdňovej lehote. Prokurátor sa vysporiadal, dámy a páni, s týmto celým skutkom tak, že úmysel tam síce vidiel, ale nenachádzal všetky znaky trestného činu, kde by jediným problémom bolo, že z peňazí už nie je vec, z peňazí je iná majetková hodnota. Inými slovami, ak by tá osoba, ktorej boli poskytnuté peniaze, mala tie peniaze u seba, je to jednoznačná sprenevera. Ale ten človek, tá druhá osoba, dala peniaze do banky a čuduj sa svete, nie je to trestný čin. Toto je podľa mňa legálny spôsob, ako obísť ustanovenia o sprenevere. Tak bola podaná, bol podaný podnet na preskúmanie na krajskú prokuratúru, ten sa stotožnil s okresnom prokuratúrou, poukázal na judikatúru Najvyššieho súdu českého, ktorý sa s podobným prípadom tiež stretol. Bolo rozhodnuté veľmi podobne. Tak bola podaná, ďalší podnet na generálnu prokuratúru. Tá opäť povedala v zásade to, že všetko bolo v poriadku, z vecí sa stala majetková hodnota, ergo, nie je to trestným činom. V Čechách sú o niečo ďalej, preto do trestného činu, skutkovej podstaty trestného činu doplnili, že okrem veci je možné spreneveriť aj inú majetkovú hodnotu. V našom právnom poriadku, v našom Trestnom zákone sa toto nenachádza a preto s kolegyňou Horváthovou navrhujeme, aby sa trestný čin sprenevery týkal aj inej majetkovej hodnoty, čo v preklade znamená, aj iného akéhokoľvek majetkového práva alebo peniazmi oceniteľnej hodnoty, ktorá nie je vecou. Ak by takáto, podľa mňa úplne, úplne triviálna vec bola v našom Trestnom zákone, dokážeme ochrániť občana ďaleko viac, ako je to teraz, kedy podvodníci bez akýchkoľvek škrupúľ tento spôsob využívajú, lebo zisťujem, že niektorí už to poznajú, dajú vec, dajú druhého peniaze do banky. Sú mimo obliga, čo sa týka trestného činu. Preto navrhujeme takúto úpravu, ktorá je v zásade taká istá, ako je v Čechách, čo sa týka trestného činu sprenevery. Preto verím, kolegovia, že, teda kolegyne a kolegovia, že tento návrh podporíte a nebudeme sa hrať na opozíciu alebo vládnu stranu, ale pôjdeme po veci a pomôžeme občanovi veľmi jednoduchým, reálnym a hmatateľným spôsobom. Takže ďakujem za podporu.